SK Úradný vestník Európskej únie C 64/19

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 64/15

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„PROVOLONE VALPADANA“

ES č.: IT-PDO-0217-0021-27.01.2010

CHOP ( X ) CHZO ( )

1. Položka v špecifikácii výrobku, ktorej sa zmena a doplnenie týka:

—  Názov výrobku — Opis výrobku — Zemepisná oblasť —  Dôkaz o pôvode — Spôsob výroby —  Spojenie — Označovanie — Vnútroštátne požiadavky —  Iné (uveďte)

2. Druh zmeny a doplnenia (zmien a doplnení):

—  Zmena a doplnenie jednotného dokumentu alebo zhrnutia — Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia Rady (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

Článok 3 vládneho dekrétu DPCM z 9. apríla 1993, ktorým sa ustanovilo chránené označenie „Provolone Valpadana“, a prílohy k aktom Komisie tvoria spoločne znenie špecifikácie, vďaka ktorému označenie „Provolone Valpadana“ získalo uznanie na úrovni Spoločenstva podľa nariadenia (ES) č. 1107/96.

Podobne ako v iných špecifikáciách z minulosti, aj v tomto prípade zneniu chýbala jednotnosť a niektoré fázy výroby neboli dostatočne spracované. Dokumenty odoslané v roku 1993 však obsahovali súbor usmernení, ktoré zodpovedali jednotlivým bodom článku 4 nariadenia (EHS) č. 2081/92, a vždy existovala potreba podrobného neopisného, ale zrozumiteľného a užitočného textu pre výrobcov, spotrebiteľov a kontrolné orgány.

Preto sa spresnili niektoré fázy výroby, definovali sa parametre umožňujúce poukázať na niektoré nevyhnutné číselné údaje a podrobne sa rozpracoval opis kŕmenia kráv.

Na základe uvedeného vzniká potreba zdôrazniť, že zber mlieka sa musí vykonávať do 60 hodín od dojenia, a súčasne objasniť dôležitosť kultúr pôvodných mliečnych fermentov (syr „Provolone Valpadana“ sa radí medzi niekoľko vzácnych syrov s CHOP, ktoré využívajú srvátku z predchádzajúceho spracovania).

3.1. Opis výrobku:

1. Spresnili sa hmotnostné kategórie a príslušné doby zrenia a odstránila sa minimálna a maximálna hmotnosť. Požiadavky vyplývajúce z pôvodných hmotnostných kategórií sa nezhodujú so situáciou na trhu, ktorá sa významne zmenila. Odstránenie odkazu na hmotnosť úzko súvisí s presnejšími usmerneniami v oblasti zrenia a s presnejším rozlíšením jemného a ostrého druhu syra „Provolone Valpadana“.

2. Ustanovilo sa, že jemný druh, ktorý je určený na porciovanie a následné balenie, nemá kôrku. Neexistencia kôrky umožňuje priame použitie syra bez nutnosti predchádzajúceho čistenia a zjednodušuje krájanie a balenie.

3. Doplnil sa maximálny obsah vody. Usmernenie týkajúce sa maximálneho obsahu vody je významným výrobným obmedzením, pretože núti prevádzkovateľov dodržiavať parametre, bez ktorých by sa vyrobený syr mohol zamieňať za generické ťahané syry, prípadne za scamrozu.

4. Spresnilo sa, že podiel tuku v sušine nesmie byť nižší ako 44 % a vyšší ako 54 %. Toto spresnenie bolo dôležité, pretože predchádzajúca špecifikácia z roku 1993 definovala len jediný percentuálny obsah tuku v sušine a nebrala do úvahy účinok niektorých premenných spojených s procesom výroby. Navrhnutý rozsah, ktorý odráža reálnu situáciu v oblasti výroby mliečnych výrobkov, sa zakladá na technických prvkoch, ako napr. sezónna variabilita chemického zloženia mlieka, konkrétne obsahu tuku a bielkovín, a prípadná variabilita zloženia syra počas zrenia.

3.2. Oblasť produkcie:

Doplnili sa dve obce: Nogaredo a Nomi v autonómnej provincii Trento. Tieto dve obce boli vždy súčasťou oblasti produkcie, ktorá je jednotná a plynulá, čoho jasným dôkazom je mapa priložená k dokumentácii. Chybným nezaradením obcí Nogaredo a Nomi do vládneho dekrétu DPCM z 21. augusta 1993 sa neodôvodnene narušila kontinuita zemepisnej oblasti, ak zoberieme do úvahy dokumentáciu predloženú v roku 1994, na základe ktorej sa uskutočnil zápis označenia do registra a ktorá sa už nachádza v archívoch Európskej komisie.

Súčasne treba poznamenať, že obce vymenované v článku 2 vládneho dekrétu DPCM z 21. augusta 1993 ako obce patriace do provincie Miláno sú dnes súčasťou provincie Lodi ustanovenej legislatívnym výnosom č. 251 zo 6. marca 1992 na základe uplatnenia článku 63 zákona č. 142 z 8. júna 1990. Na základe uvedenej zmeny sa zmenila a doplnila aj špecifikácia.

3.3. Spôsob výroby:

Pri ďalších aspektoch sa uvádzajú tieto spresnenia:

1. Syr s chráneným označením „Provolone Valpadana“ sa získava zo surového plnotučného kravského mlieka, ktoré sa môže tepelne upraviť maximálnou pasterizáciou v prípade jemného druhu a termizáciou v prípade ostrého druhu. Tepelná úprava sa používala už pred uznaním chráneného označenia pôvodu na zaistenie zdravotnej neškodnosti výrobku, elimináciu patogénnych zárodkov, riadenie procesu dozrievania pomocou mikroorganizmov typických pre tento výrobok a na zlepšovanie senzorickej, probiotickej a výživnej kvality syra. Tepelná úprava v prípade jemného druhu (pasterizácia: mlieko sa ohrieva 15 sekúnd na teplotu 72 °C – fosfatáza negatívna) je možná vtedy, ak sa pri surovine vyžaduje účinná mikrobiologická prevencia, keďže syr sa predáva mladý. Tepelná úprava v prípade ostrého druhu (termizácia: jednoduché ohriatie na teplotu, ktorá nesmie presiahnuť 55 °C, počas 5 až 10 sekúnd – fosfatáza pozitívna) prakticky nemení organoleptické a kvalitatívne vlastnosti mlieka, keďže už samotné zrenie ostrého druhu syra s chráneným označením „Provolone Valpadana“ potláča netypické kvasenie a ničí všetky ostatné nežiaduce mikroorganizmy.

2. Podrobne sa rozpracovala fáza koagulácie. Existujú dva druhy syra s označením „Provolone Valpadana“ (jemný a ostrý), ktoré sa odlišujú rôznym spôsobom použitia syridla.

3. Podrobne sa rozpracovala fáza tvrdnutia. Vkladanie do studenej alebo chladenej vody sa stalo nevyhnutným prvkom pre rýchlejšie vychladnutie syra a zamedzenie vzniku neskoršieho neželaného nafúknutia.

4. Podrobne sa rozpracovala fáza sušenia. Aj sušenie zohráva dôležitú úlohu, ak chceme predísť neskoršiemu nafúknutiu.

5. Skrátila sa minimálna doba zrenia, pretože výrobné trendy, ktoré sa riadia výhradne obchodnými motívmi, uprednostňujú menšie syry vyžadujúce kratšie doby zrenia. Minimálna doba zrenia sa preto musí skrátiť z 30 na 10 dní, aby sa zohľadnila skutočnosť, že organoleptické vlastnosti sa u menších syrov (najviac 6 kg) vyskytujú už po uvedenej dobe. Po uplynutí tejto doby sa dá rozpoznať rozdiel oproti generickým výrobkom (z ťahanej syrovej hmoty) a uvádzať na trh syr s jedinečnými špecifickými vlastnosťami.

6. V súčasnosti možno povrch CHOP „Provolone Valpadana“ pri zrení ošetrovať a ochrániť tak syr pred plesňami a roztočmi. Ošetrovanie spočíva v zakrytí syra krycím materiálom s obsahom antifungicídnych látok, prípadne plastovým obalom, alebo parafínom. Tieto materiály pokrývajú výrobok úplne, ale nenarúšajú vyparovanie a prirodzený proces dozrievania.

3.4. Označovanie:

1. Podrobne sa rozpracovala časť vyhradená označeniu a prezentácii výrobku pri uvádzaní na trh. Táto zmena bola nevyhnutná v snahe poskytnúť spotrebiteľom presnejšie a podrobnejšie informácie.

JEDNOTNÝ DOKUMENT

NARIADENIE RADY (ES) č. 510/2006

„PROVOLONE VALPADANA“

ES č.: IT-PDO-0217-0021-27.01.2010

CHZO ( ) CHOP ( X )

1. Názov:

„Provolone Valpadana“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1:

Polotvrdý ťahaný syr vyrábaný zo surového plnotučného kravského mlieka s prirodzenou kyslosťou pochádzajúcou z fermentácie, ktoré sa zbiera do 60 hodín od dojenia a môže sa:

— tepelne upravovať maximálnou pasterizáciou v prípade jemného druhu syra,

— tepelne upravovať termizáciou v prípade ostrého druhu syra.

Doba zrenia sa môže meniť takto:

— do 6 kg: minimálna doba zrenia 10 (desať) dní,

— nad 6 kg: minimálna doba zrenia 30 (tridsať) dní,

— nad 15 kg a len v prípade ostrého druhu: minimálna doba zrenia 90 (deväťdesiat) dní,

— nad 30 kg a s označením P.V.S., len v prípade ostrého druhu: doba zrenia viac ako 8 mesiacov.

Syr sa môže údiť.

Hmotnosť sa mení v závislosti od tvaru.

Syr môže mať rôzny tvar: saláma, melón, kužeľ, prípadne hruška, ktorá môže mať na vrchu malú guľatú hlavičku (fiaschetta). Na povrchu syra sa môžu nachádzať slabé ryhy po podporných povrazoch.

Kôrka je hladká, jemná, a má svetložltú, zlatistú, prípadne žltohnedú farbu. Jemný druh, ktorý je určený na porciovanie, nemusí mať kôrku.

Syrová hmota je zvyčajne kompaktná, prípadne s niekoľkými otvormi. Mladý syr môže mať jemné zárezy, ktoré sú výraznejšie u trvanlivých syrov. Farba je zvyčajne slamovo žltkastá.

Chuť je jemná, ak zrenie neprekročí tri mesiace a výrazná až ostrá pri dlhšom zrení alebo pri spojenom, či samostatnom použití kozieho alebo ovčieho syridla.

Maximálny obsah vody nesmie prekročiť:

— 46 % pri všetkých jemných druhoch a pri ostrom druhu do 6 kg,

— 43 % pri ostrom druhu nad 6 kg.

Obsah tuku v sušine nesmie byť nižší ako 44 % a vyšší ako 54 %.

3.3. Suroviny (len pri spracovaných výrobkoch):

Mlieko, syridlo, soľ.

3.4. Krmivo (len pri výrobkoch živočíšneho pôvodu):

Základná výživa dojníc pozostáva zo zelených alebo konzervovaných krmovín, krmív a koncentrátov krmív a najmenej 50 % z nej musí pochádzať z oblasti pôvodu. Tieto krmivá sa podávajú kravám počas laktácie alebo v čase státia na sucho, ako aj kravám starším ako 7 mesiacov. Najmenej 75 % sušiny v dennej kŕmnej dávke musí pochádzať z krmiva vyrobeného vo vymedzenej zemepisnej oblasti. Povolené krmoviny: čerstvé krmoviny pochádzajúce z trvalých alebo dočasných trávnych porastov, kŕmne rastliny, seno sušené na plochách s kŕmnymi rastlinami, slama, siláže, mleté krmoviny a silážované seno. Povolené krmivá: obilniny a vedľajšie výrobky z nich, kukuričné pokrutiny, olejnaté semená a vedľajšie výrobky z nich, hľuzy a korene, suché krmoviny, vedľajšie produkty cukrovarníckeho priemyslu ako melasa a/alebo výrobky z nej, výlučne ako technologické doplnkové látky a zvýrazňovače chuti v maximálnom obsahu 2,5 % sušiny v dennej dávke. Okrem toho sa môžu používať: jadrá strukovín, sušené struky svätojánskeho chleba a výrobky z neho, tuky, minerálne soli povolené platnými predpismi a prídavné látky ako vitamíny, stopové prvky, aminokyseliny, arómy a antioxidanty povolené platnými predpismi. Všetky použité antioxidanty a arómy musia byť prírodné alebo prírodne identické. Použitie pivovarských kvasníc v premixe je povolené.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky výrobné fázy sa musia uskutočniť vo vymedzenej zemepisnej oblasti.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

Všetky celé syry musia byť označené logom chráneného označenia pôvodu „Provolone Valpadana“ na vhodnom neporušiteľnom podklade (kov, plast).

Syry sa musia označovať pri odkladaní do zrecích priestorov.

Na dodatočnú úpravu celého syra „Provolone Valpadana“ pred uvedením na trh sa môžu použiť papierové pásky, etikety, vrecká alebo podobný materiál. Pri každom z uvedených spôsobov dodatočnej úpravy musí byť uvedené logo a celé chránené označenie pôvodu „Provolone Valpadana“ písmom s veľkosťou najmenej jednej šestiny plochy, na ktorej sa nachádza obchodná značka, s výnimkou syrov s hmotnosťou do 6 kg.

Pri použití atramentovej pečiatky musí chránené označenie „Provolone Valpadana“ spĺňať vyššie uvedené parametre, pričom označovanie logom nie je povinné.

Vlastníci „Provolone Valpadana“ môžu po ôsmich mesiacoch zrenia výhradne ostrého druhu syra požiadať o vypálenie akronymu P.V.S. (Provolone Valpadana Stagionato). Aby syr mohol získať vyššie uvedenú značku, musí prejsť úspešne technickou kontrolou, ktorú vykonáva špecializovaný personál na výslovnú žiadosť a na náklady vlastníka syra. Selektívna kontrola sa týka vonkajšieho vzhľadu syra (nesmie mať pukliny a pri poklepaní musí vydávať homogénny zvuk), štruktúry syrovej hmoty (neelastická, so zárezmi a bez otvorov), farby (biela až slamovo žltkastá), chuti (pikantná a nie slaná) a arómy (intenzívna až zapáchajúca).

Logo zahŕňajúce chránené označenie umiestnené na obaloch určených koncovému spotrebiteľovi musí mať veľkosť najmenej 10 % využiteľného priestoru na použitom obale. Označenie „Provolone Valpadana“ sa musí uvádzať rovnakým písmom. Nápis „Denominazione di Origine Protetta“ sa môže nahradiť európskym symbolom.

Logo sa môže používať aj v jednofarebnom prevedení.

4. Stručné vymedzenie zemepisnej oblasti:

Jedinečnú zemepisnú oblasť tvorí celé územie provincií Cremona, Brescia, Verona, Vicence, Rovigo, Padova, Piacenza a priliehajúce obce provincií Bergamo, Mantova, Lodi a autonómnej provincie Trento.

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť produkcie zahŕňa časť Pádskej nížiny a vyznačuje sa významnou produkciou krmovín, veľkým množstvom dostupného mlieka a osobitne priaznivými podmienkami pre kŕmenie a chov mliečnych plemien hovädzieho dobytka. Vďaka uvedeným environmentálnym faktorom sa v oblasti produkcie vytvorili podmienky vhodné pre výrobu syra s chráneným označením „Provolone Valpadana“.

„Provolone Valpadana“ patrí medzi ťahané syry a aj keď má tento druh syrovej hmoty pôvod na juhu Talianska, vďaka syrárskej výrobe Pádskej nížiny s bohatými technickými znalosťami a veľkými zásobami suroviny sa dokázal presadiť aj v severnej časti krajiny. Medzi kľúčové faktory pri výrobe syra s chráneným označením „Provolone Valpadana“ patria používanie prírodných mliečnych fermentov zo zvyškových mliekarenských kultúr z predchádzajúceho spracovania, zručnosti miestnych syrárskych majstrov a používanie rôznych syridiel (ovčie, kozie a kravské), ručná práca a zručnosti pri ťahaní a spracovaní syrovej hmoty.

5.2. Špecifickosť výrobku:

Syr s chráneným označením pôvodu „Provolone Valpadana“ sa vyznačuje jemnou chuťou v prípade zrenia do troch mesiacov a výraznejšou až ostrou chuťou pri dlhšom zrení a v závislosti od použitého syridla. Môže mať rôzne tvary (saláma, melón, kužeľ, hruška) a hmotnosť presahujúcu 30 kg. Syrová hmota je kompaktná, ale nie suchá na rozdiel od talianskych stredomorských ťahaných syrov, ktoré pre svoje malé rozmery môžu dozrieť a získať ostrosť len vysušením a premenou na syr na strúhanie.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

„Provolone Valpadana“ sa vyrába vo vymedzenej zemepisnej oblasti od druhej polovice 19. storočia a aj keď má ťahaná syrová hmota stredomorský pôvod, tento syr sa v 20. storočí presadil ako výrobok severného Talianska, o čom svedčia diela Besanu (1916) a Fascettiho (1923).

Za rozmachom výroby CHOP „Provolone Valpadana“ stoja vlastné postupy syrenia výrobcov z Pádskej nížiny, ktoré sa roky vyvíjali vďaka vlastnostiam zemepisnej oblasti osobitne priaznivým pre chov dojníc produkujúcich veľké množstvá mlieka určeného na spracovanie. Medzi typické črty výroby syra s označením „Provolone Valpadana“ patrí používanie prírodných mliečnych fermentov z predchádzajúceho spracovania ako srvátky na ďalšie spracovanie. Tento postup je veľmi typický pre zemepisnú oblasť a pre výrobu „Provolone Valpadana“, pretože sa pri výrobe syrov používa len zriedka. Výrobné postupy sa zdokonalili a ovplyvnili niektoré obchodné špecifikácie, ako napr. rôznosť tvarov a rozmerov syra „Provolone Valpadana“, pričom základné vlastnosti syra ostali nezmenené. Rôzne tvary a veľkosti výrobku s chráneným označením „Provolone Valpadana“ sú výsledkom šikovnosti syrárskych majstrov zo zemepisnej oblasti pri ťahaní syrovej hmoty. Sú schopní dosiahnuť takú poddajnosť syrovej hmoty, že z nej dokážu vytvoriť najrôznejšie tvary a aj tie najväčšie rozmery. Tieto obchodné špecifikácie sú produktom zemepisnej oblasti produkcie, v ktorej vznikli a ktorá ich šíri ďalej. Spoločná existencia dvoch rôznych druhov „Provolone Valpadana“, tzn. jemného a ostrého, je okrem iného výsledkom schopnosti syrárskych majstrov používať rôzne syridlá, vďaka ktorým možno aj pri použití podobných výrobných postupov dosiahnuť typickú jemnú chuť a tvary s obmedzenou hmotnosťou a kratším zrením na jednej strane alebo pikantnú chuť a ťažšie tvary s dlhším zrením na druhej strane, a zároveň celistvú syrovú hmotu, ktorá nikdy nie je natoľko suchá, aby sa musela strúhať ako v prípade najtypickejších ťahaných syrov z južného Talianska.

Odkaz na uverejnenie špecifikácie:

[článok 5 ods. 7 nariadenia Rady (ES) č. 510/2006]

Správne orgány začali vnútroštátne námietkové konanie podľa článku 5 ods. 5 nariadenia (ES) č. 510/2006 uverejnením návrhu na zmenu a doplnenie chráneného označenia pôvodu „Provolone Valpadana“ v Úradnom vestníku Talianskej republiky č. 291 z 15. decembra 2009.

Konsolidované znenie špecifikácie výrobku sa nachádza na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it) kliknutím na „Qualità e sicurezza“ (Kvalita a bezpečnosť) (vpravo hore na obrazovke) a na „Disciplinari di Produzione all’esame dell’UE“ (Špecifikácia predložená na preskúmanie EÚ).

(1) Ú. v. EÚ L 93, 31.3.2006, s. 12.